Johs. Poulsen (RV), 2006-04-05:
Flere ordførere har allerede været inde på det arbejde, der har været udført forud for det lovforslag, der her er fremsat, og man må vel sige, at også det, der har ligget forud for den politiske aftale om, hvordan og hvorledes man kunne indrette en ny lovgivning på det her område, har været særdeles grundigt.
I al fald har det været forsøgt via høringer, via åbne diskussioner, via udvalg og med mange andre indgangsvinkler stort set at få belyst hvert et hjørne af det, som det kunne have interesse at få viden om, når vi skulle lave en ny lov om jordforurening.
Selv om det naturligvis vil være sådan, at forskellige mennesker ikke altid vil vurdere en sag fuldstændig ens, så er det vel nok sådan, at der i al fald på det her felt er skabt enighed meget, meget langt hen ad vejen om, at det kunne lade sig gøre at finde et grundlag, som man med relativ fornuft kunne basere sig på, når man administrerer hele jordforureningsområdet i fremtiden.
Det synes vi man er nået frem til med det her, og det synes vi faktisk er et ganske godt resultat.
Det, der har været målsætningen for Det Radikale Venstre, har først og fremmest været, at man i hele tilgangen til spørgsmålet om forurenet jord og i hele tilgangen til, hvordan man tackler det fremover, først og fremmest satte fokus på den alvorlige del af jordforureningen, naturligvis med henblik på, at man så kunne lave en endnu større indsats over for den del af jordforureningen, som rent faktisk med sikkerhed kunne siges at have en betydning for sundhed eller for miljø.
Med andre ord handler det altså om, at man prioriterer indsatsen på en sådan måde, at man først og fremmest får gjort noget ved det, som vil have konsekvenser, hvis der går alt for lang tid, inden man foretager sig noget over for det.
Situationen har jo bagud været, at den måde, vi har registreret på, og den måde, man har kortlagt området på, har givet anledning til, at der så at sige har hobet sig så mange problemer op, at det vil være vanskeligt at prioritere det, der så måske i virkeligheden var væsentligst at få tage fat på fra starten.
Det danner både den politiske aftale og så det lovforslag, der her er fremsat, grundlag for at man i højere grad vil kunne, altså fastholde fokus på den alvorlige del af jordforureningen og først og fremmest altså også handlingsorienteret kunne få gjort noget ved den del af jordforureningen.
Den anden del, som vi fra Det Radikale Venstres side har haft fokus på, er, at man ved netop at foretage den sondring mellem jordforurening, som har betydning for miljø og sundhed, og så den del, som måtte vurderes ud fra alt, hvad vi overhovedet har kunnet skaffe os af tilgængelig viden, ikke har nogen betydning for sundhed og miljø, samtidig også i højere grad ville være i stand til at lette tilværelsen for de mennesker, som under en eller anden form var berørt af, at de som grundejere eller på anden måde var registreret i den sammenhæng.
Det er også opnået med den politiske aftale og det lovforslag, som er fremsat, og vi synes derfor også, at det er et væsentligt resultat, at man på den måde jo i virkeligheden har kunnet hjælpe rigtig mange af de mennesker, der med rette har følt sig i klemme i et system, som det var meget svært at komme ud af, og som det var meget svært at overskue for dem som enkeltpersoner.
Ja, selv hvis de allierede sig med nogle af de bedste advokater, var det faktisk ganske vanskeligt for dem at overskue situationen og komme ud af den.
De dele, der har været hovedmålsætninger for Det Radikale Venstre, synes vi langt hen ad vejen er opnået.
Vi kunne måske nok have ønsket os, at der ikke mindst i den politiske aftale og det, der ligger længere fremme, ville være vilje til allerede nu at sige, at der er brug for endnu flere midler til at sætte ind over for den alvorlige del af forureningen.
De rigtig store forureninger, som vi jo godt kender til, og som vi godt kender navnene på, synes vi fortsat der er brug for en måske endnu stærkere indsats over for end det, der så at sige ligger i den her politiske aftale.
Men det må vi så specifikt tage op i vores diskussioner i fremtiden.
Vi vil i hvert fald holde fokus på, at der er en opgave, som skal løses.